Imtella' Frar 2, 2021 Rapport: Ruth Castillo Din is-sena l-Gvern mistenni jonfoq mal-€170 miljun għax-xiri ta' mediċini li jagħti b'xejn lin-nies. Il-formularju tal-gvern jinkludi mediċini li jindirizzaw mat-tmenin marda u kundizzjoni ta' saħħa. Intervistat minn Television Malta, l-Uffiċjal Mediku Ewlieni tal-Gvern, it-Tabib Denis Vella Baldacchino, qal li s-sena li għaddiet l-lista żdiedet b'25 mediċina ġdida. Qal li din is-sena, fost oħrajn se tiġi aġġornata l-lista tal-mediċini psikjatriċi biex tirrifletti direzzjoni li ngħatat fl-istrateġija tal-mard mentali. Din is-sena, il-Gvern se jaġġorna l-lista ta' mediċini psikjatriċi fuq il-formularju tal-mediċini li jingħataw b'xejn. L-Uffiċjal Mediku Ewlieni tal-Gvern, Denis Vella Baldacchino, spjega li mistennija jiddaħħlu mediċini ġodda skont l-Istrateġija għas-Saħħa Mentali. "Ħa nkunu qed naġġornaw treatment sħiħ li bih potenzjalment inkunu nistgħu nnaqqsu l-ammont ta' nies li jibqgħu fl-isptar jew li jkollhom bżonn imorru l-isptar. Iridu jew ma rridux nafu lil-Covid wkoll affettwat is-saħħa mentali ta' ħafna nies u allura dan huwa prijorità li importanti ngħaddu minnha." Fid-dawl tal-avvanzi fix-xjenza u l-ħtiġijiet tan-nies, Dr Vella Baldacchino irrimarka li l-mediċini fuq il-formularju jiġu aġġornati ta' spiss. Qal li għal din is-sena, il-Gvern alloka mal-170 miljun ewro għall-mediċini li jagħti b'xejn. Żied li l-pjan hu li din is-sena jidħlu minn tal-inqas sitt mediċini ġodda għall-mard tal-kanċer, u oħrajn li jinkludu trattament tal-osteoporosis, mediċini għaċ-ċirkolazzjoni u għall-mard qawwi tal-ġilda. Spjega li l-proċess biex mediċina tidħol fil-formularju huwa twil u jinkludi diversi stadji. "Il-konsulenti u l-ispeċjalisti, kif ukoll l-industrija jibagħtu l-informazzjoni li għandhom huma ta' liema mediċina huma jaħsbu li huma effikaċi, jew l-aħjar li jkollna fuq il-formularju u jibdew jiġu b'dik l-informazzjoni u għandna direttorat, Directorate for Pharmaceutical Policy, li jiġbor din l-informazzjoni kollha." Dr Vella Baldacchino spjega li din l-informazzjoni tiġi pproċesata u tgħaddi minn diversi kumitati, li jinkludu speċjalisti fil-qasam tas-saħħa, konsulenti legali u finanzjarji u anke rappreżentanti tal-pubbliku. "Aħna jkollna diversi talbiet għall-mediċinaspeċifika. Aħna nmorru l-ewwel nett il-klassi għal xiex se tintuża. Minn hemmhekk il-kumitati tekniċi ħa jipproponu liema mediċina ħa tidħol – liema hija l-aktar effikaċi u mbagħad tibda l-kompetizzjoni, importanti f'dan il-proċess kollu li rridu nkunu trasparenti u kemm jista' jkun niftħu biex aħna jkollna l-kompetizzjoni ma rridux li jkollna preferenzi lejn xi ħaġa jew xi ħaġa oħra". Mistoqsi dwar l-effetti ta' Brexit, Dr Vella Baldacchino qal li l-Gvern ħaseb minn qabel u għandu ħażna ta' mediċini li s-soltu jimporta mir-Renju Unit għal sitt xhur. Spjega li billi s-sistema tas-saħħa hija bbażata fuq dik Ingliża, sar xogħol biex il-Gvern jiftaħ għal swieq Ewropej oħra u ma jiddeppendix biss minn dak Ingliż.